જાતીય ભેદભાવ સ્પષ્ટપણે હવે દેખાઈ રહ્યા છે કારણ કે તેને આંગળી ચીંધીને બતાવાય છે. કોઈએ મને સવાલ પૂછ્યો કે તમે કેમ નારીવાદી લેખો લખો છો. પુરુષો કંઈ ખરાબ નથી જેટલા તમે ચિતરો છો...તો વળી કોઈ વાચકને એટલો વાંધો પડ્યો કે મને પૂછે કે તમારા લેખ તમારા પતિને વંચાવજો એમને પણ નહીં ગમે. ગયા લેખમાં લખ્યું તેમ સ્ત્રી સ્વતંત્રતાની વાતો કરે અને પિતૃસત્તાક સમાજને સવાલો કરે તે પિતૃસત્તાક માનસિકતા ધરાવતા પુરુષોને ગમતું નથી. ક્યારેય કોઈ લેખકને એમ પૂછાય છે કે તમારા પત્નીને લેખ વંચાવ્યો હતો કે નહીં? આ બધા સવાલો પૂછાય નહીં એટલે કેટલીય સ્ત્રીઓ પોતાની આવડત છુપાવીને જીવતી હોય છે કારણ કે તેના પતિને એ જ્યારે ઘરે આવે ત્યારે પત્ની ઘરમાં જ હાજર જોઈએ. પત્ની પોતાની રીતે નિર્ણયો લે, વર્તે તે ગમે નહીં. પોતાની મર્દાનગી ઓછી થતી લાગે કે સત્તા ઝૂટવાઈ જતી હોય એવો ડર રહે. ફિલ્મો આપણા સમાજનું પ્રતિબિંબ હોય છે. એટલે ફિલ્મોમાં પણ સ્ત્રીઓને જે રીતે દર્શાવાય છે તે સ્વીકાર્ય બને છે. સ્ત્રીઓ એટલે ઘરમાં રહીને ગાજરનો હલવો બનાવે કે મૂળીના પરાઠા બનાવે.... નાસ્તો પીરસે કે પછી લગ્ન માટે રાજકુમારની રાહ જુએ. પોતાની મરજીથી એવું કરતી સ્ત્રીઓ હોઈ શકે પણ દરેકને ગાજર હલવો કે અથાણા કે પાપડ કે રસોઈ કરવી ગમે કે આવડે એવું ન ય હોય.